CELEX: 52019PC0138
Language: fi
Date: 2019-03-18
Title: Ehdotus NEUVOSTON TÄYTÄNTÖÖNPANOPÄÄTÖS direktiivin 2003/96/EY 19 artiklan mukaisen luvan antamisesta Italialle soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla

EUROOPAN KOMISSIO
            Bryssel 18.3.2019
            COM(2019) 138 final
            2019/0079(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            direktiivin 2003/96/EY 19 artiklan mukaisen luvan antamisesta Italialle soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Energiatuotteiden ja sähkön verotusta säännellään EU:ssa neuvoston direktiivillä 2003/96/EY(
                  1
               ), jäljempänä ’energiaverodirektiivi’ tai ’direktiivi’.
            
            
               Direktiivin 19 artiklan 1 kohdan ja erityisesti sen 5, 15 ja 17 artiklan säännösten mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön muita valmisteverovapautuksia tai valmisteverojen alennuksia erityisistä politiikkaan liittyvistä syistä.
            
            
               Tämän ehdotuksen tarkoituksena on antaa Italialle lupa soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä erityisen epäsuotuisilla alueilla, millä pyritään huojentamaan kyseisten alueiden asukkaille koituvia korkeita lämmityskustannuksia. Korkeat lämmityskustannukset johtuvat ankarista tai hyvin vaikeista ilmasto-olosuhteista tai tällaisten alueiden eristyneisyydestä yhdistettynä polttoaineen hankinnan vaikeuteen.
            
            
               Veronalennusta sovelletaan maantieteellisillä alueilla, jotka täyttävät seuraavat vaatimukset:
            
            
               Italian lain nro 448/1998 8 §:n 10 momentin mukaan veroetu koskee kyseisten polttoaineiden (kaasuöljyn ja nestekaasun) hankintaa seuraavissa kunnissa:
            
            
               ·kunnat, jotka on luokiteltu ilmastovyöhykkeeseen F (ankarimmat ilmasto-olosuhteet Italian alueella) siten kuin tarkoitetaan 26. elokuuta 1993 annetussa presidentin asetuksessa nro 412;
            
            
               ·kunnat, joissa ei ole kaasuverkkoa ja jotka on luokiteltu ilmastovyöhykkeeseen E siten kuin tarkoitetaan edellä mainitussa presidentin asetuksessa 412/1993. Tässä tapauksessa lain nro 448/1998 8 §:n 10 momentin c kohdan 4 alakohdan mukainen veroetu poistetaan heti, kun kunta liittyy kaasuverkkoon. 
            
            
               ·Sardinia ja pienet saaret niin kauan kuin asianomaisissa kunnissa ei ole saatavilla kaasuverkkoa. Tämä osa järjestelyä kattaa kaikki Italian saaret Sisiliaa lukuun ottamatta. 
            
            
               •Yleinen tausta
            
            
               Italian viranomaiset pyysivät 31. lokakuuta 2018 päivätyllä kirjeellä lupaa soveltaa tietyillä erityisen epäsuotuisilla maantieteellisillä alueilla lämmitykseen käytettävään kaasuöljyyn ja nestekaasuun alennettuja verokantoja uusimalla 24. syyskuuta 2014 annettu neuvoston täytäntöönpanopäätös 2014/695/EU(
                  2
               ), joka koskee direktiivin 2003/96/EY 19 artiklan mukaisen luvan antamista Italialle soveltaa lämmitykseen käytettävään kaasuöljyyn ja nestekaasuun alennettuja verokantoja Italian lain nro 448/1998 8 §:n 10 momentissa määritetyllä maantieteellisellä alueella. Kyseisessä päätöksessä Italialle annetaan lupa soveltaa kyseisillä epäsuotuisilla alueilla lämmitykseen käytettävään kevyeen polttoöljyyn ja nestekaasuun alennettuja valmisteverokantoja 31. joulukuuta 2018 saakka. Italia perustelee pyytämäänsä poikkeusta sillä, että sen alue on hyvin vaihteleva erilaisine maantieteellisine ja ilmasto-olosuhteineen. Lämmitykseen käytettävään kaasuöljyyn ja nestekaasuun sovellettava kansallinen valmisteverokanta on Italiassa suhteellisen korkea. Jotta eräille lämmityksestä erityisen riippuvaisille kuluttajille ei koituisi kohtuuttomia kustannuksia, Italia on ottanut käyttöön alennettuja verokantoja eräissä alueensa osissa ja haluaisi jatkaa alennuksia Italian lain nro 448/1998 8 §:n 10 momentissa määritetyllä alueella. Kunnat, joista puuttuu metaaniverkko, kuuluvat kyseisen verojärjestelmän piiriin, jos ne on luokiteltu ilmastovyöhykkeeseen E. Tällaisten kuntien määrä on vähentynyt huomattavasti sitä mukaa kun metaaniverkkohankkeita on saatu valmiiksi. Alun perin näitä kuntia oli 608 ja nykyisin 260. 
            
            
               Ehdotetut alennukset ovat pienempiä kuin edellisessä päätöksessä säädetyt alennukset. Neuvoston täytäntöönpanopäätöksellä 2014/695/EU vahvistettu kaasuöljyä koskeva veronalennus on 129,11 euroa 1 000 litralta (alennettu verokanta on 274,10 euroa 1 000 litralta) ja nestekaasua koskeva alennus 159,07 euroa 1 000 kilogrammalta (alennettu verokanta on 30,87 euroa 1 000 kilogrammalta).
            
            
               Veroetuun on sovellettu 11. joulukuuta 2015 lähtien 5,07 prosentin vähennystä (23. joulukuuta 2014 annetun lain nro 190 1 §:n 242 momentin soveltamisesta 29. syyskuuta 2015 annetun pääministerin asetuksen 2 §:n mukaisesti). Nykyään lämmityspolttoaineena käytettävää kaasuöljyä koskeva veronalennus on 122,56 euroa 1 000 litralta (alennettu verokanta on 280,65 euroa 1 000 litralta) ja lämmityspolttoaineena käytettävää nestekaasua koskeva alennus 151,01 euroa 1 000 kilogrammalta (alennettu verokanta on 38,93 euroa 1 000 kilogrammalta). 
            
            
               Italian tarkoituksena on pyytämänsä luvan myötä pitää nykyiset veronalennukset voimassa nimetyillä maantieteellisillä alueilla.
            
            
               Veronalennus on nykyään keskimäärin 9–10 prosenttia lämmityspolttoaineena käytettävän kaasuöljyn hinnasta ja noin 6 prosenttia lämmitykseen käytettävän nestekaasun hinnasta. Ilmastovyöhykkeillä E ja F veronalennus on nykyisin noin 10 prosenttia lämmityspolttoaineena käytettävän nestekaasun ja kaasuöljyn hinnasta.
            
            
               Sovellettavat verokannat ovat kuitenkin korkeampia kuin direktiivissä säädetyt vähimmäisverotasot.
            
            
               Veroetua ei voi yhdistää muihin valmisteveron alennuksiin.
            
         
         
            
               Italian viranomaisten mukaan eriytetty verokanta perustuu objektiivisiin kriteereihin ja sen tavoitteena on varmistaa maantieteellinen tasapaino Italian muiden osien kanssa, toisin sanoen saattaa veronalennukseen oikeutettujen alueiden asukkaat tasa-arvoisempaan asemaan Italian muun väestön kanssa vähentämällä näiden alueiden kohtuuttoman korkeita lämmityskustannuksia. Veronalennus on samansuuruinen kaikille käyttäjille. Sen ainoana tarkoituksena on vähentää alennukseen oikeutettujen alueiden väestön lisääntyneitä lämmityskustannuksia, jotka johtuvat kylmästä ilmastosta tai polttoaineen hankintavaikeuksista.
            
            
               Italian viranomaisten mukaan kaasuöljyn ja nestekaasun kuljetuskustannukset ovat vuoristoalueilla 140 prosenttia korkeammat kuin muualla maassa.
            
            
                Maantiekuljetuksen kustannukset määräytyvät ajoneuvotyypin mukaan. Vuoristoalueilla ja pienillä saarilla (joissa ei ole öljytuotteiden varastointimahdollisuuksia) lämmitykseen käytettävää nestekaasua ja kaasuöljyä kuljetaan perävaunullisilla kuorma-autoilla, mikä aiheuttaa 70–80 prosenttia enemmän kustannuksia kuin puoliperävaunuyhdistelmillä kuljetettaessa. Vaikeakulkuisten teiden ja vähäisten polttoainetoimitusten vuoksi kuljetuksissa joudutaan käyttämään tällaisia pieniä kuorma-autoja.
            
            
                Saarien tapauksessa on lisäksi otettava huomioon autolauttamaksut. Tämä kustannuserä voi vaikuttaa merkittävästi kuljetuskustannuksiin ja jopa nelinkertaistaa ne.
            
            
               Saarten erityistilanne johtuu niiden maantieteellisistä erityispiirteistä, joiden vuoksi polttoaineen saanti on rajallista ja ylimääräiset kuljetuskustannukset nostavat hintoja Manner-Italiaan verrattuna. Veronalennus ei johda ylikorvaukseen eikä laske nestekaasun ja kaasuöljyn hintoja alemmaksi kuin mantereella. Pienten saarten tukitarvetta perustellaan sillä, että niiden tapauksessa logistiikkaketju on väistämättä kalliimpi kuin Manner-Italiassa. Korkeammat kustannukset johtuvat ensimmäisen vaiheen logistiikan puuttumisesta, mikä nostaa jakelukustannuksia. Lisäksi korkeammat kustannukset johtuvat usein vaikeista liikenneyhteyksistä, Manner-Italiaa korkeammista ajoneuvojen polttoainekustannuksista, kuljetuskustannuksista pienille saarille sekä yksittäisten toimitusten pienistä määristä. Italian viranomaiset ovat arvioineet näin syntyvien kustannusten olevan noin 10–15 prosenttia korkeammat kuin vastaavat kustannukset Manner-Italiassa.
            
            
               Italian viranomaiset ovat todenneet, että viime vuosina toimenpide on alentanut lämmitykseen käytettävän nestekaasun ja kaasuöljyn hankintahintaa noin 10 prosentilla.
            
            
               Valtakunnallisen maakaasujakeluverkon edistymisen osalta Italian viranomaiset toteavat, että Italian alueelle rakennettava metaanikaasun jakeluverkko on yleisesti ottaen saatu valmiiksi. Italian alue on kuitenkin monimuotoinen ja luonnonmaantieteellisesti varsin vaihteleva. Siksi jakeluverkkohanke on erityisen ongelmallinen, joissakin alueen osissa joskus jopa mahdoton. Myös hankkeen kustannuksiin liittyy ongelmia. Sardinian alueella, pienillä saarilla ja joissakin vuoristoalueilla sijaitsevissa kunnissa ei ole vieläkään pääsyä metaanikaasun jakeluverkkoon – joissakin tapauksissa tällainen pääsy tulee puuttumaan aina.
            
            
               Toimenpiteen talousarviovaikutus on noin 230 miljoonaa euroa vuodessa. 
            
            
               •Voimassa olevat aiemmat säännökset
            
            
               Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta ja neuvoston päätös 2014/695/EU, annettu 29 päivänä syyskuuta 2014, direktiivin 2003/96/EY 19 artiklan mukaisen luvan antamisesta Italialle soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla.
            
            
               •Yhdenmukaisuus unionin muiden politiikkojen ja tavoitteiden kanssa
            
            
               Komission on arvioitava jokainen pyyntö, jossa ehdotetaan energiaverodirektiivin 19 artiklan mukaista poikkeusta, ja otettava arvioinnissaan huomioon sisämarkkinoiden moitteeton toiminta, terveen kilpailun varmistaminen sekä EU:n terveys-, ympäristö-, energia- ja liikennepolitiikka.
            
            
               Eriytetyllä verokannalla kevennetään niitä lisääntyneitä lämmityskustannuksia, joita aiheutuu Italian tietyillä muuta maata epäsuotuisammilla maantieteellisillä alueilla asuville kansalaisille, joille lämmitykseen käytettävään nestekaasuun ja kaasuöljyyn sovellettava yleinen verokanta aiheuttaisi kohtuuttoman verorasituksen. Maantieteellinen haitta merkitsee lisääntyneitä lämmityskustannuksia, jotka johtuvat joko kyseisten alueiden ankarasta ilmastosta tai eristyneisyydestä sekä vaihtoehtoisten lämmitysenergian lähteiden, erityisesti maakaasuverkon, puuttumisesta.
            
            
               Alennettu verokanta on yhä sekä kaasuöljyn että nestekaasun osalta korkeampi kuin energiaverodirektiivissä säädetyt yhteisön vähimmäisverotasot, ja se keventää vain osittain kyseisten maantieteellisten alueiden lisääntyneitä lämmityskustannuksia.
            
            
               Alennusta voidaan siis pitää yhteensopivana sen kanssa, että tavoitteena on tarjota verokannustimia energiatehokkuuteen pyrkimiseksi. Toimenpidettä ei myöskään pidetä EU:n ympäristö- ja energiapolitiikan vastaisena. 
            
            
               Lisäksi toimenpiteen hyväksymistä voidaan perustella sisämarkkinoiden moitteettomalla toiminnalla ja terveen kilpailun varmistamisella. Sen ainoana tavoitteena on huojentaa lisääntyneitä lämmityskustannuksia, jotka johtuvat kyseisten alueiden todellisista olosuhteista. Veronalennusta ei voida yhdistää muunlaisiin veronalennuksiin, eikä se koske polttoaineiden käyttöä muihin tarkoituksiin kuin lämmitykseen.
            
            
               Tämäntyyppisen toimenpiteen soveltamisaika voi direktiivin 2003/96/EY 19 artiklan 2 kohdan mukaan olla enintään kuusi vuotta, jonka jälkeen toimenpide voidaan uusia. Ottaen huomioon, että nykyisellä järjestelyllä ei ole kielteisiä vaikutuksia EU:n sisäiseen kauppaan eikä polttoaineverotuksen yleiseen tasoon Italiassa, komissio ehdottaa oikeusvarmuuden turvaamiseksi kyseisillä alueilla, että lupa myönnetään tässä vaiheessa kuudeksi vuodeksi eli 1. tammikuuta 2019 ja 31. joulukuuta 2024 väliseksi ajaksi.
            
            
               Jotta ei kuitenkaan estettäisi voimassa olevan säädöskehyksen yleistä kehitystä, on aiheellista säätää, että jos neuvosto ottaa perussopimuksen 113 artiklan nojalla käyttöön muutetun energiatuotteita koskevan yleisen verojärjestelmän, johon tällä päätöksellä myönnettävä lupa ei soveltuisi, tämän päätöksen voimassaolo päättyy päivänä, jona muutettujen sääntöjen soveltaminen alkaa.
            
            
               Jos neuvosto hyväksyy tällaisen uuden järjestelmän ja komissio katsoo, että tässä ehdotettava lupa on edelleen syytä pitää voimassa, komissio tarkastelee myönteisesti ja hyvissä ajoin Italian mahdollisesti esittämää samankaltaista uuden järjestelmän mukaista pyyntöä, jotta voitaisiin varmistaa tässä ehdotuksessa esitetyn toimenpiteen jatkuvuus.
            
            
               •Valtiontukisäännöt
            
         
         
            
               Toimenpiteessä voi olla kyse SEUT-sopimuksen 107 artiklan 1 kohdassa tarkoitetusta valtiontuesta. Koska alennetut verokannat ovat korkeampia kuin EU:n vähimmäisverokannat, toimenpide kuuluisi asetuksen (EU) N:o 651/2014 (yleinen ryhmäpoikkeusasetus) 44 artiklan soveltamisalaan, jolloin sitä pidettäisiin sisämarkkinoille soveltuvana. Ryhmäpoikkeusasetuksen voimassaoloajan päätyttyä 31. joulukuuta 2020 tuki pysyy vapautettuna kuuden kuukauden mukauttamisjakson ajan (ks. yleisen ryhmäpoikkeusasetuksen 58 artiklan 4 kohta). Päätös ei vaikuta sovellettavien valtiontukisääntöjen soveltamiseen ajanjaksona, jona poikkeus on voimassa.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Neuvoston direktiivin 2003/96/EY 19 artikla.
            
            
               •Toissijaisuusperiaate
            
            
               SEUT-sopimuksen 113 artiklan soveltamisalaan kuuluva välillinen verotus ei sinänsä kuulu mainitun sopimuksen 3 artiklassa tarkoitettuun EU:n yksinomaiseen toimivaltaan.
            
            
               Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan N:o 2 mukaisesti toissijaisuusperiaatteen noudattamisen tarkastelua varten.
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen kyseisten tavoitteiden saavuttamiseksi. Veronalennusta sovelletaan tietyillä maantieteellisillä alueilla. Luvanmukaiset verokannat ovat korkeampia kuin direktiivissä säädetyt vähimmäisverotasot. 
            
            
               •Toimintatavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Toimenpide ei edellytä voimassa olevan lainsäädännön arviointia.
            
            
               •Sidosryhmien kuuleminen
            
            
               Ehdotuksessa on kyse yksinomaan Italiaa koskevasta veronalennuksesta.
            
            
               •Asiantuntijatiedon hankkiminen ja käyttö
            
            
               Ulkopuolista asiantuntemusta ei ole tarvittu.
            
            
               •Vaikutustenarviointi
            
         
         
            
               Vaikutustenarviointia ei ole tehty.
            
            
               •Perusoikeudet 
            
            
               Toimenpide ei vaikuta perusoikeuksiin.
            
            
               4.TALOUSARVIOVAIKUTUKSET
            
            
               Toimenpide ei aiheuta unionille taloudellisia tai hallinnollisia rasituksia. Näin ollen ehdotuksella ei ole vaikutuksia unionin talousarvioon.
            
            
               5.LISÄTIEDOT
            
            
               Toteuttamissuunnitelmat, seuranta, arviointi ja raportointijärjestelyt 
            
            
               Toteuttamissuunnitelma ei ole tarpeen. Tämä ehdotus koskee luvan antamista veronalennukseen yhdelle jäsenvaltiolle sen omasta pyynnöstä. Se annetaan rajoitetuksi kuuden vuoden ajaksi. Sovellettava verokanta on korkeampi kuin energiaverodirektiivissä vahvistettu verotuksen vähimmäistaso. Toimenpidettä voidaan arvioida, jos sen uusimista pyydetään kuuden vuoden ajanjakson päätyttyä.
            
            
               •Ehdotetun toimenpiteen lyhyt kuvaus
            
            
               Komissio ehdottaa, että kaasuöljyn tapauksessa annetaan lupa 122,56 euron veronalennukseen 1 000:ta litraa kohden ja nestekaasun tapauksessa 151,01 euron veronalennukseen 1 000:ta kilogrammaa kohden. Sovellettavat verokannat ovat 280,65 euroa 1 000 litralta lämmityspolttoaineena käytettävää kaasuöljyä ja 38,93 euroa 1 000 kilogrammalta lämmityspolttoaineena käytettävää nestekaasua. Sovellettavat verokannat ovat korkeampia kuin direktiivissä 2003/96/EY säädetyt vähimmäisverotasot.
            
            
               2019/0079 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               direktiivin 2003/96/EY 19 artiklan mukaisen luvan antamisesta Italialle soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  3
                ja erityisesti sen 19 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Italialle on annettu direktiivin 2003/96/EY 19 artiklan 1 kohdan mukaisesti lupa soveltaa tietyillä erityisen epäsuotuisilla alueilla lämmitykseen käytettävään kaasuöljyyn ja nestekaasuun alennettuja valmisteverokantoja. Viimeisin lupa on annettu neuvoston täytäntöönpanopäätöksellä 2014/695/EU
                  4
                31 päivään joulukuuta 2018 asti.
            
         
         
            
               (2)Italian viranomaiset pyysivät 31 päivänä lokakuuta 2018 päivätyllä kirjeellä lupaa soveltaa tietyillä erityisen epäsuotuisilla maantieteellisillä alueilla lämmitykseen käytettävään kaasuöljyyn ja nestekaasuun alennettuja verokantoja jatkamalla päätöksen 2014/695/EU mukaisesti sovellettua käytäntöä eräillä alueilla ennen kyseisen päätöksen voimassaolon päättymistä. Italian viranomaiset toimittivat lisätietoja ja selvennyksiä 14 päivänä joulukuuta 2018. Italian viranomaiset pyysivät lupaa 1 päivän tammikuuta 2019 ja 31 päivän joulukuuta 2024 väliseksi ajaksi.  
            
            
               (3)Italian alue on hyvin vaihteleva erilaisine maantieteellisine ja ilmasto-olosuhteineen. Alueensa erityispiirteet huomioon ottaen Italia on ottanut käyttöön kaasuöljyyn ja nestekaasuun sovellettavat alennetut verokannat huojentaakseen tiettyjen maantieteellisten alueiden asukkaille koituvia suhteettoman suuria lämmityskustannuksia.
            
            
               (4)Verokannan eriyttäminen perustuu objektiivisiin kriteereihin ja sen tavoitteena on saattaa veronalennukseen oikeutettujen alueiden väestö tasa-arvoisempaan asemaan Italian muun väestön kanssa pienentämällä suhteettoman suuria lämmityskustannuksia, jotka johtuvat ankarista ilmasto-olosuhteista tai polttoaineen hankinnan vaikeuksista verrattuna Italian muihin alueisiin.
            
            
               (5)Alempia verokantoja sovelletaan maantieteellisillä alueilla, jotka täyttävät jonkin seuraavista vaatimuksista: a) ankarimmat ilmasto-olosuhteet Italian alueella (26 päivänä elokuuta 1993 annetussa presidentin asetuksessa nro 412 määriteltyyn vyöhykkeeseen F kuuluvat kunnat
                  5
               ), b) ankarat ilmasto-olosuhteet yhdistettynä polttoaineen hankinnan vaikeuksiin (26 päivänä elokuuta 1993 annetussa presidentin asetuksessa nro 412 määriteltyyn vyöhykkeeseen E kuuluvat kunnat niin kauan kuin niissä ei ole saatavilla maakaasuverkkoa) ja c) maantieteellinen eristyneisyys yhdistettynä polttoaineen hankinnan vaikeuteen ja kalleuteen eli Sardinia ja pienet saaret niin kauan kuin asianomaisissa kunnissa ei ole saatavilla maakaasuverkkoa. Alennettuja verokantoja olisi sovellettava vain siihen asti, kun maakaasuverkko on saatu käyttöön asianomaisissa kunnissa.
            
            
               (6)Komissio on tarkastellut pyydettyä toimenpidettä ja todennut, että se ei vääristä kilpailua eikä estä sisämarkkinoiden toimintaa eikä sitä pidetä EU:n ympäristö-, energia- eikä liikennepolitiikan vastaisena. Alennettu verokanta olisi yhä sekä kaasuöljyn että nestekaasun osalta korkeampi kuin direktiivissä 2003/96/EY säädetyt EU:n vähimmäisverotasot ja se huojentaisi vain osittain kyseisten maantieteellisten alueiden lisääntyneitä lämmityskustannuksia.
            
            
               (7)Italialle olisi näin ollen annettava direktiivin 2003/96/EY 19 artiklan 2 kohdan mukaisesti lupa soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla 31 päivään joulukuuta 2024 asti.
            
            
               (8)Direktiivin 2003/96/EY 19 artiklan 2 kohdan mukaan kunkin kyseisen artiklan nojalla myönnettävän luvan on oltava ajallisesti tarkkaan rajoitettu.
            
            
               (9)Jotta kyseiset alueet saisivat riittävän varmuuden, lupa olisi myönnettävä kuudeksi vuodeksi. Jotta ei kuitenkaan estettäisi voimassa olevan säädöskehyksen yleistä kehitystä, on aiheellista säätää, että jos neuvosto ottaa perussopimuksen 113 artiklan nojalla käyttöön muutetun energiatuotteita koskevan yleisen verojärjestelmän, johon tällä päätöksellä myönnettävä lupa ei soveltuisi, tämän päätöksen voimassaolo päättyy päivänä, jona muutettua järjestelmää koskevien sääntöjen soveltaminen alkaa.
            
            
               (10)Sen varmistamiseksi, että toimenpidettä sovellettaisiin keskeytyksettä päätöksen 2014/695/EU, jonka voimassaolo on päättynyt 31 päivänä joulukuuta 2018, nojalla myönnettyyn lupaan soveltaa alennettuja valmisteverokantoja, olisi asianmukaista, että tätä asetusta sovelletaan 1 päivästä tammikuuta 2019.
            
            
               (11)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               1. Italialle annetaan lupa soveltaa lämmitykseen käytettävään kaasuöljyyn ja nestekaasuun alennettuja verokantoja seuraavilla epäsuotuisilla maantieteellisillä alueilla:  
            
            
               (a)kunnat, jotka kuuluvat 26 päivänä elokuuta 1993 annetussa presidentin asetuksessa nro 412 määriteltyyn ilmastovyöhykkeeseen F;
            
            
               (b)kunnat, jotka kuuluvat 26 päivänä elokuuta 1993 annetussa presidentin asetuksessa nro 412 määriteltyyn ilmastovyöhykkeeseen E;
            
            
               (c)Sardinian ja pienten saarten, eli kaikkien Italian saarten Sisiliaa lukuun ottamatta, kunnat. 
            
            
               2. Ylikorvausten välttämiseksi alennus ei saa ylittää kyseisille alueille koituvia ylimääräisiä lämmityskustannuksia. Erityisesti Sardinian ja pienten saarien osalta veronalennus ei tämän johdosta saa laskea asianomaisen polttoaineen hintoja alemmaksi kuin Italian mantereella.
            
            
               3. Alennetun verokannan on oltava direktiivissä 2003/96/EY asetettujen vaatimusten ja erityisesti mainitun direktiivin 9 artiklassa säädettyjen vähimmäisverotasojen mukainen.
            
            
               2 artikla
            
            
               Edellä 1 artiklan 1 kohdan b ja c alakohdassa tarkoitettujen maantieteellisten alueiden oikeus veronalennukseen edellyttää, että kyseisessä kunnassa ei ole saatavilla maakaasuverkkoa. 
            
         
         
            
               3 artikla
            
            
               Tätä päätöstä sovelletaan 1 päivästä tammikuuta 2019 31 päivään joulukuuta 2024.
            
            
               Jos neuvosto perussopimuksen 113 artiklan nojalla ottaa kuitenkin käyttöön muutetun energiatuotteita koskevan yleisen verojärjestelmän, johon tämän päätöksen 1 artiklassa annettu lupa ei soveltuisi, tämän päätöksen voimassaolo päättyy päivänä, jona muutettua järjestelmää koskevien sääntöjen soveltaminen alkaa. 
            
            
               4 artikla
            
            
               Tämä päätös on osoitettu Italian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  ()
                        Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta (EUVL L 283, 31.10.2003, s. 51), direktiivi sellaisena kuin se on viimeksi muutettuna direktiiveillä 2004/74/EY ja 2004/75/EY (EUVL L 157, 30.4.2004, s. 87 ja s. 100).
               
               
                  
                     (2)
                  ()
                        EUVL L 109, 19.4.2008, s. 27–29.
               
               
                  
                     (3)
                  ()
                        EUVL L 283, 31.10.2003, s. 51.
               
               
                  
                     (4)
                  ()
                        Neuvoston täytäntöönpanopäätös 2014/695/EU, annettu 29 päivänä syyskuuta 2014, direktiivin 2003/96/EY 19 artiklan mukaisen luvan antamisesta Italialle soveltaa lämmitykseen käytettävään kaasuöljyyn ja nestekaasuun alennettuja verokantoja tietyillä maantieteellisillä alueilla (EUVL L 291, 7.10.2014, s. 16). 
               
               
                  
                     (5)
                  ()
                        Elokuun 26 päivänä 1993 annetussa presidentin asetuksessa nro 412 Italian alue jaetaan kuuteen ilmastovyöhykkeeseen (A–F). Luokitus perustuu lämmitystarvelukuun, millä ilmaistaan niiden päivien lukumäärä vuoden aikana, joina ulkolämpötila poikkeaa optimaalisesta 20 °C:n lämpötilasta ja lämmitystä siten tarvitaan.